ส่วนที่ 1

ข้อมูลสรุป (Executive Summary)

บริษัท เอส เอ็น ซี ฟอร์เมอร์ จำกัด มหาชน (“บริษัท”) ก่อตั้งขึ้นเมื่อเดือนมีนาคม 2537
ด้วยทุนจดทะเบียนเริ่มแรก 1 ล้านบาท โดยกลุ่มคุณสมชัย ไทยสงวนวรกุล
โดยมีวัตถุประสงค์หลักเพื่อประกอบธุรกิจผลิตชิ้นส่วนเครื่องปรับอากาศประเภทชุดท่ออลูมิเนียมที่ใช้ในเครื่องปรับอากาศภายในรถยนต์
และท่อทองแดงที่ใช้ในเครื่องปรับอากาศภายในอาคารและ คอมเพรสเซอร์ (Metal Parts and
Pipe Assembly for Automobiles, Air Conditioners and Compressors)
เพื่อจำหน่ายให้แก่ลูกค้าซึ่งเป็นเจ้าของสินค้าแบรนด์ต่างประเทศที่มีฐานการผลิตในประเทศไทยเป็นส่วนใหญ่
และบริษัทได้เข้าเป็นบริษัทจดทะเบียนในตลาดหลักทรัพย์แห่งประเทศไทย (“ตลาดหลักทรัพย์ฯ”)
เมื่อวันที่ 21 ตุลาคม 2547

ปัจจุบันบริษัทมีทุนจดทะเบียนและเรียกชำระแล้วจำนวน 301,403,239 บาท โดยมีผู้ถือหุ้นรายใหญ่
ประกอบด้วย กลุ่มไทยสงวนวรกุล ถือหุ้นร้อยละ 35.37 บริษัท เอเซีย อินเวสต์เมนท์ พาร์ทเนอร์ส
จำกัด “ ลอมบาร์ด ” ถือหุ้นร้อยละ 16.59 ซึ่งทางลอมบาร์ด
ได้ส่งตัวแทนซึ่งเป็นบุคคลสัญชาติไทยเข้ามาเป็นกรรมการบริษัทจำนวน 1 ท่าน
โดยกรรมการท่านดังกล่าวเป็นผู้มีความเชี่ยวชาญด้านการเงิน
ซึ่งบริษัทจะได้รับผลดีเพิ่มเติมทางด้านการบริหารและการจัดการด้านการเงินการลงทุนจากความเชี่ยวชาญของ
บริษัท เอเซีย อินเวสต์เมนท์ พาร์ทเนอร์ส จำกัด และจากกรรมการท่านดังกล่าว
(รายละเอียดตามส่วนที่ 2 ข้อ 8 เรื่องโครงสร้างเงินทุน)

ลักษณะการประกอบธุรกิจ

(ดูรายละเอียดเพิ่มเติมในส่วนที่ 2 ข้อ 3 เรื่อง การประกอบธุรกิจของแต่ละสายผลิตภัณฑ์)

ลักษณะการประกอบธุรกิจ

บริษัทเป็นผู้ผลิตชิ้นส่วนท่อโลหะในเครื่องปรับอากาศที่ใช้ในเครื่องปรับอากาศรถยนต์
เครื่องปรับอากาศภายในอาคารและคอมเพรสเซอร์ บริษัทจะเป็นผู้ผลิตสินค้า
(ท่อโลหะแบบเป็นชุดในเครื่องปรับอากาศ) แทนลูกค้า
เนื่องจากบริษัทสามารถผลิตชิ้นส่วนท่อโลหะแบบเป็นชุดได้ถูกกว่าและมีคุณภาพเทียบเท่าสินค้าที่ลูกค้าของบริษัทผลิตเอง
ทำให้บริษัทเป็นศูนย์กลางการผลิตชิ้นส่วนท่ออลูมิเนียม และท่อทองแดงแบบเป็นชุดให้แก่ลูกค้า
นอกจากนี้
บริษัทได้กำหนดนโยบายที่จะไม่ดำเนินธุรกิจพึ่งพิงกับอุตสาหกรรมใดอุตสาหกรรมหนึ่งเพียงอย่างเดียว
แต่จะมุ่งตอบสนองต่อลูกค้าใน 7 กลุ่มหลัก คือ (1) กลุ่มชิ้นส่วนเครื่องปรับอากาศภายในรถยนต์
(2) กลุ่มชิ้นส่วนเครื่องปรับอากาศภายในอาคาร (3) กลุ่มชิ้นส่วนคอมเพรสเซอร์ (4)
กลุ่มเครื่องถนอมอาหารแช่แข็ง (5) กลุ่มชิ้นส่วนโลหะขึ้นรูป (6) กลุ่มผลิตแม่พิมพ์
อุปกรณ์เครื่องกลและเครื่องจักรอัตโนมัติสำหรับอุตสาหกรรมการผลิต (7)
และกลุ่มรับจ้างผลิตเครื่องปรับอากาศภายในอาคาร (OEM)
โดยบริษัทจะผลิตเครื่องปรับอากาศแบบครบวงจร อาทิเช่นการผลิตชิ้นส่วนต่าง ๆ
สำหรับเครื่องปรับอากาศ อาทิเช่น ชิ้นส่วนท่อโลหะ ชิ้นส่วนโลหะขึ้นรูป ชิ้นส่วนพลาสติก

บริษัทได้ดำเนินการสร้างมูลค่าเพิ่มให้กับสินค้าโดยการนำชิ้นส่วนโลหะต่าง ๆ
และท่อโลหะมาประกอบกันเป็นชุดและจำหน่ายต่อให้กับลูกค้า
โดยบริษัทเป็นผู้ริเริ่มในการนำเสนอให้ลูกค้ามอบสายการผลิตท่อโลหะต่าง ๆ ให้บริษัทเป็นผู้ผลิตแทน
เนื่องจากบริษัทสามารถผลิตสินค้าที่มีต้นทุนต่ำกว่าลูกค้าผลิตเอง
จากการประหยัดจากขนาดของการผลิตได้ดีกว่า (Economy of scale)
โดยมีลูกค้าที่ยกเลิกสายการผลิตท่อทองแดงในเครื่องปรับอากาศของตนเองบางส่วนและว่าจ้างบริษัทเป็นผู้ผลิตแทนได้แก่
บริษัท ฟูจิตสึ เจเนอรัล (ประเทศไทย) จำกัด (“Fujitsu”) บริษัท มิตซูบิชิ เฮฟวี่ อินดัสทรี-
มหาจักร แอร์คอนดิชั่นเนอร์ จำกัด (“MACO”) และ บริษัท มิตซูบิชิ อิเล็คทริค คอนซูมเมอร์
โปรดักส์ (ประเทศไทย) จำกัด (“Mitsubishi”) ทั้งนี้
ลูกค้าส่วนใหญ่ของบริษัทเป็นเจ้าของแบรนด์เครื่องปรับอากาศต่างประเทศ
ซึ่งใช้ประเทศไทยเป็นฐานในการผลิตสินค้าเพื่อส่งออกไปต่างประเทศ ทำให้ในปัจจุบัน
บริษัทเป็นผู้ประกอบการผลิตท่อทองแดงแบบเป็นชุดที่ใช้ในเครื่องปรับอากาศภายในอาคารรายใหญ่ที่สุดของประเทศไทย
โดยมีสัดส่วนการตลาดถึงร้อยละ 70
ของมูลค่าตลาดท่อทองแดงที่ใช้ผลิตในเครื่องปรับอากาศภายในอาคารของประเทศไทย
ในขณะที่ส่วนแบ่งการตลาดที่เหลืออีกร้อยละ 30
เป็นของผู้ผลิตเครื่องปรับอากาศภายในอาคารที่ดำเนินการผลิตชุดท่อโลหะด้วยตนเอง

ปัจจุบัน บริษัทเล็งเห็นโอกาสในการขยายธุรกิจในอนาคต
จากการที่ผู้ผลิตเครื่องปรับอากาศรายใหญ่บางรายต้องการย้ายฐานการผลิตเครื่องปรับอากาศมายังประเทศไทย
เนื่องจาก ประเทศไทยมีความพร้อมทางด้านสาธารณูปโภค แรงงานที่มีฝีมือ
และวัฒนธรรมที่เป็นมิตรและเอื้ออารีต่อนักลงทุนต่างชาติ
รวมทั้งการที่รัฐบาลไทยมีนโยบายส่งเสริมการลงทุนจากต่างประเทศทำให้ประเทศไทยเป็นศูนย์กลางการผลิตชิ้นส่วนในอุตสาหกรรมต่าง
ๆ โดยบริษัทวางแผนที่จะเป็นผู้รับจ้างผลิตเครื่องปรับอากาศภายในอาคาร (OEM)
ให้แก่เจ้าของแบรนด์ที่ต้องการย้ายฐานการผลิตมาที่ประเทศไทย
ซึ่งบริษัทได้เริ่มเตรียมความพร้อมเพื่อเป็นผู้รับจ้างผลิตเครื่องปรับอากาศภายในอาคารตั้งแต่ปี 2548
อาทิเช่น การขยายสายการผลิตในชิ้นส่วนโลหะขึ้นรูปสำหรับเครื่องใช้ไฟฟ้า
การร่วมทุนกับพันธมิตรต่างประเทศเพื่อจัดตั้งสายการผลิตแม่พิมพ์
และผลิตอุปกรณ์เครื่องกลและเครื่องจักรอัตโนมัติในสายการผลิต
และได้เริ่มดำเนินการรับจ้างผลิตเครื่องปรับอากาศให้แก่ WestAir, LG และ Season ตั้งแต่ต้นปี
2550 เป็นต้นมา

โดยกลุ่มบริษัท เอส เอ็น ซี ฟอร์เมอร์ จำกัด (มหาชน) ประกอบด้วย บริษัท เอส เอ็น ซี
ฟอร์เมอร์ จำกัด (มหาชน) ผู้ผลิตชิ้นส่วนเครื่องปรับอากาศภายในรถยนต์
ผู้ผลิตชิ้นส่วนเครื่องปรับอากาศภายในอาคาร สำหรับกลุ่มลูกค้าเจ้าของ
แบรนด์ที่มีโรงงานผลิตอยู่บริเวณจังหวัดสมุทรปราการ อยุธยา และนิคมอุตสาหกรรมอมตะเป็นหลัก
และรับจ้างผลิตเครื่องปรับอากาศภายในอาคาร (OEM)
ซึ่งเน้นกลุ่มลูกค้าที่ต้องการส่งออกเครื่องปรับอากาศภายในอาคารไปจำหน่ายต่างประเทศ
โดยมีโรงงานรับจ้างผลิตเครื่องปรับอากาศของบริษัทตั้งอยู่ในเขตส่งเสริมการส่งออก (EPZ)
ในนิคมอุตสาหกรรมแหลมฉบัง จังหวัดชลบุรี และบริษัทมีบริษัทย่อยที่เปิดดำเนินงานจำนวน 3 บริษัท
ดังนี้

1)  บริษัท เอส เอ็น ซี ไพยองซาน อีโวลูชั่น จำกัด (“SPEC”)
    เริ่มก่อตั้งครั้งแรกเมื่อเดือนกันยายน ปี 2547 โดยการร่วมทุนระหว่างบริษัทเอส เอ็น ซี
    ฟอร์เมอร์ จำกัด (“บริษัท”) และบริษัท ไพยองซาน คอร์ปอเรชั่น จำกัด ในสัดส่วนร้อยละ
    51:49 ตามลำดับ โดยมีจุดประสงค์เพื่อผลิตชิ้นส่วนเครื่องปรับอากาศภายในอาคาร
    ชิ้นส่วนคอมเพรสเซอร์ และชิ้นส่วนโลหะสำหรับเครื่องใช้ไฟฟ้า
    เพื่อตอบสนองลูกค้าที่อยู่ในจังหวัดชลบุรีและระยอง ต่อมาในเดือน ธันวาคม ปี 2548
    บริษัทได้มีการเพิ่มทุนและเพิ่มสัดส่วนการถือครอง SPEC ในสัดส่วนร้อยละ 99.99 และในปี
    2550 SPEC ยังรับจ้างผลิตเครื่องปรับอากาศภายในอาคาร (OEM)
    โดยเน้นกลุ่มลูกค้าที่ต้องการจำหน่ายเครื่องปรับอากาศภายในประเทศเป็นหลัก อาทิเช่น
    ESPI-TECH, NORDYNE, WIND INDUSTRIES INC, TONON, EMMETI, WESTAIR, LG,
    SINKO ทั้งนี้ SPEC ได้ดำเนินงานมาแล้ว 3 ปี โดยได้รับสิทธิประโยชน์ทางภาษี BOI
    สำหรับธุรกิจประเภทต่าง ๆ ตั้งแต่ปี 2548 (รายละเอียด BOI ของ SPEC
    ตามตารางในส่วนที่ 2 ข้อ 3 การประกอบธุรกิจของแต่ละสายผลิตภัณฑ์)

2)  บริษัท เฟรชเทค เมนูแฟกเจอริ่ง จำกัด (“เฟรชเทค”) เริ่มก่อตั้งครั้งแรกเมื่อ 1 มีนาคม
    2549 โดยบริษัทเป็นผู้ก่อตั้งแต่เพียงผู้เดียว
    โดยมีจุดประสงค์เพื่อผลิตเครื่องถนอมอาหารแช่แข็งเพื่อใช้ในประเทศและนอกประเทศ ทั้งนี้
    บริษัทเฟรชเทคได้ดำเนินงานมาแล้ว 2 ปี และได้รับสิทธิประโยชน์ทางด้านภาษี BOI ตั้งแต่ปี
    2549 (รายละเอียด BOI ของบริษัทเฟรชเทค ตามตารางในส่วนที่ 2 ข้อ 3
    การประกอบธุรกิจของแต่ละสายผลิตภัณฑ์)

3)  บริษัท เอส เอ็น ซี เฟ็งซิง โมลด์แอนด์ดาย จำกัด (“โมลด์แอนด์ดาย”)
    เริ่มก่อตั้งครั้งแรกเมื่อวันที่ 30 มิถุนายน 2549
    บริษัทโมลด์แอนด์ดายเป็นบริษัทร่วมทุนระหว่างบริษัทและพันธมิตรจากประเทศจีน
    เพื่อดำเนินธุรกิจรับจ้างซ่อมและผลิตแม่พิมพ์เพื่ออุตสาหกรรมการผลิตเครื่องจักรและเครื่องกลอัตโนมัติ
    โดยได้รับสิทธิประโยชน์ทางภาษี BOI ตั้งแต่ปี 2550 อย่างไรก็ดี
    เนื่องจากทางบริษัทต้องการที่จะขยายธรุกิจเพิ่มเติมเพื่อรองรับการขยายตัวของกลุ่มธุรกิจโลหะขึ้นรูปแต่พันธมิตรจากประเทศจีนต้องการที่จะชะลอแผนการขยายธุรกิจไว้
    ดังนั้น เมื่อวันที่ 27 กันยายน 2550 บริษัทจึงตัดสินใจลงนามใน MOU
    ร่วมทุนกับพันธมิตรประเทศญี่ปุ่น
    ซึ่งในขณะนี้อยู่ระหว่างกระบวนการกำหนดเงื่อนไขต่างๆทางการค้า (รายละเอียด BOI
    ของบริษัทโมลด์แอนด์ดาย ตามตารางในส่วนที่ 2 ข้อ 3
    การประกอบธุรกิจของแต่ละสายผลิตภัณฑ์)

  นอกจากนี้ บริษัทมีบริษัทย่อยที่ยังไม่ได้เปิดดำเนินงานจำนวน 1 บริษัท คือ

1)  บริษัท เอส เอ เอส อินโนเวชั่น จำกัด (“เอส เอ เอส”) ได้เริ่มก่อตั้งเมื่อ 16 กรกฎาคม
    2542 จุดประสงค์ในการก่อตั้งเพื่อรองรับต่อโครงการพัฒนาอสังหาริมทรัพย์
    หรือโครงการสี่เหลี่ยมเศรษฐกิจระหว่างประเทศไทย จีน ลาว และพม่า
    โดยอาจจะเป็นศูนย์กลางในการขยายธุรกิจด้านต่าง ๆ ไปสู่ประเทศจีนตอนใต้ อย่างไรก็ตาม
    ในปัจจุบัน บริษัท เอส เอ เอส
    ยังไม่มีรายได้จากการประกอบธุรกิจและบริษัทยังไม่มีแผนงานการดำเนินธุรกิจแต่อย่างใด

  ในขณะเดียวกัน บริษัทมีบริษัทร่วม 1 บริษัท คือ

1)  บริษัท เอส เอ็น ซี ซังวู จำกัด (“ซังวู”) ได้เริ่มก่อตั้งเมื่อวันที่ 3 พฤศจิกายน 2549
    โดยเป็นบริษัทร่วมทุนระหว่าง SPEC และพันธมิตรจากประเทศเกาหลี
    เพื่อดำเนินการรับซ่อมและผลิตเครื่องจักรและเครื่องกลอัตโนมัติเพื่อสนับสนุนสายการผลิตชิ้นส่วนเครื่องปรับอากาศของกลุ่มบริษัท
    ทั้งนี้ บริษัทซังวูได้ดำเนินงานมาแล้ว 1 ปี และได้รับสิทธิประโยชน์ทางภาษี BOI ตั้งแต่ปี
    2550 (รายละเอียด BOI ของบริษัทซังวู ตามตารางในส่วนที่ 2 ข้อ 3
    การประกอบธุรกิจของแต่ละสายผลิตภัณฑ์)

ภาวะอุตสาหกรรมและการแข่งขัน

บทสรุปอุตสาหกรรมรถยนต์และชิ้นส่วนรถยนต์

จากสภาพการแข่งขันและแนวโน้มธุรกิจในอนาคต
รวมถึงมาตรการของรัฐบาลที่สนับสนุนให้ไทยเป็นศูนย์การผลิตรถยนต์เพื่อการส่งออกของภูมิภาค
ทำให้อุตสาหกรรมดังกล่าวและอุตสาหกรรมชิ้นส่วนรถยนต์ซึ่งเป็นอุตสาหกรรมที่เกี่ยวเนื่องจะมีการขยายตัวอย่างต่อเนื่อง
อย่างไรก็ตาม สภาพการแข่งขันของผู้ผลิตรถยนต์ต่าง ๆ ก็จะมีการแข่งขันที่รุนแรงขึ้นเช่นกัน
เนื่องจากแนวโน้มการออกแบบรถยนต์จะเป็นแบบการใช้ชิ้นส่วนต่าง ๆ ร่วมกัน
และเน้นการออกแบบเพื่อความต้องการลูกค้าทั้งทางด้านคุณภาพและราคาเป็นหลัก
โดยผู้ผลิตรถยนต์แต่ละรายต่างมีจุดมุ่งหมายหลักคือการลดต้นทุนการผลิต
เป็นผลให้บริษัทผู้ผลิตรถยนต์มีการจ้างผู้ผลิตชิ้นส่วนรายอื่นๆเป็นผู้ผลิตให้แทน
หากผู้ผลิตรายนั้นสามารถมีต้นทุนการผลิตที่ต่ำกว่า เป็นผลให้ภายในอุตสาหกรรมมีการทำ
Outsourcing กันมากขึ้น ซึ่งเป็นผลให้ผู้ผลิต OEM
ที่มีต้นทุนการผลิตในระดับต่ำสามารถเข้าไปเป็นผู้ผลิตแทน (Supply Chain)
ให้แก่ผู้ผลิตรถยนต์ได้มากขึ้น ซึ่งเป็นโอกาสทางธุรกิจที่สำคัญในการขยายตลาดที่มีมูลค่าตลาดสูงมาก
จากเหตุผลที่กล่าวมาข้างต้น
โดยบริษัทได้เล็งเห็นถึงการเปลี่ยนแปลงและแนวโน้มการแข่งขันในอนาคต
เป็นผลให้บริษัทได้มีการปรับโครงสร้างธุรกิจ ปรับโครงสร้างการบริหารงาน
และเตรียมพร้อมทางด้านกำลังการผลิต อาทิเช่น การแยกสายการผลิตต่าง ๆ
ออกเป็นหน่วยธุรกิจย่อย ๆ รวมทั้งการพัฒนาวิจัยผลิตภัณฑ์ร่วมกับผู้ผลิตรถยนต์
เช่นการเพิ่มมูลค่าเพิ่มให้แก่สินค้าของบริษัท
โดยการการประกอบชิ้นส่วนท่อโลหะให้เป็นลักษณะเป็นชุด ซึ่งต้องใช้เวลากว่า 3 ปี
ในการทดสอบคุณภาพสินค้าของบริษัทกว่าลูกค้าผู้ผลิตเครื่องปรับอากาศในรถยนต์จะยอมรับในคุณภาพและบริการของชุดชิ้นส่วนของบริษัท
นอกจากนี้บริษัทยังได้เตรียมการพัฒนาทรัพยากรบุคคลของตนโดยเฉพาะบุคลากรในสายงานการผลิตเพื่อเตรียมพร้อมและรองรับต่อการแข่งขันในอนาคต
โดยในปัจจุบัน
บริษัทเป็นหนึ่งในสามรายของผู้ผลิตชิ้นส่วนเครื่องปรับอากาศภายในรถยนต์รายใหญ่ในประเทศไทย
(Tier 2) ที่สามารถผลิตชิ้นส่วนแบบเป็นชุดเพื่อส่งให้แก่ผู้ผลิตเครื่องปรับอากาศภายในรถยนต์

บทสรุปอุตสาหกรรมเครื่องปรับอากาศภายในอาคารและคอมเพรสเซอร์

จากการย้ายฐานการผลิตกลับมาประเทศไทยของผู้ผลิตเครื่องปรับอากาศรายใหญ่ของโลก
รวมถึงโอกาสในการแข่งขันและขยายฐานลูกค้าของบริษัทที่สามารถผลิตสินค้าได้มีคุณภาพและมีต้นทุนการผลิตที่ต่ำกว่าผู้ผลิตเครื่องปรับอากาศที่จะดำเนินการผลิตชิ้นส่วนท่อโลหะที่ทำจากทองแดงเอง
หรือการรับจ้างผลิตเครื่องปรับอากาศภายในอาคาร (OEM)
เนื่องจากการเปลี่ยนแปลงทางนโยบายของบริษัทผู้ผลิตข้ามชาติที่มีชื่อเสียงระดับโลกที่ต้องการเน้นการดูแลทางด้านการตลาด
และ Outsourcing การผลิตมากขึ้น โดยการให้ผู้ผลิตชิ้นส่วนอื่นเป็นผู้ผลิตให้แทน
หรือให้ผู้อื่นเป็นผู้ผลิตเครื่องปรับอากาศภายในอาคารให้แทน (OEM)
หากผู้ผลิตรายนั้นสามารถมีต้นทุนการผลิตที่ต่ำกว่า โดยบริษัท OEM
อาจมีความชำนาญในการผลิตที่มากกว่า และมีความประหยัดจากขนาดเพราะผลิตมากกว่า
จึงเป็นโอกาสของกลุ่มบริษัทในการขยายธุรกิจ ในขณะที่บริษัทได้มีการเตรียมพร้อมในการแข่งขัน
อาทิเช่น การเตรียมพร้อมทางด้านบุคลากรในสายการผลิต
การปรับโครงสร้างธุรกิจโดยการแยกสายธุรกิจเป็นหน่วยธุรกิจย่อย ๆ
เพื่อให้เกิดการคล่องตัวในการดำเนินงาน
และรองรับความต้องการของลูกค้าผู้ผลิตเครื่องปรับอากาศภายในอาคารจากต่างประเทศ
รวมถึงการเน้นกลยุทธ์การเพิ่มมูลค่าเพิ่มให้แก่สินค้าของบริษัทโดยการประกอบชิ้นส่วนต่าง ๆ
ให้เป็นชุดหรือการรับจ้างผลิตเครื่องปรับอากาศภายในอาคาร (OEM)
ในขณะที่บริษัทมีต้นทุนการผลิตที่ต่ำกว่าผู้ผลิตเครื่องปรับอากาศจะดำเนินการผลิตด้วยตนเอง
โดยบริษัทมีธุรกิจในลักษณะเป็นการยกสายการผลิตของลูกค้ามาผลิตเอง
ดังนั้นบริษัทจะเป็นศูนย์กลางการผลิตวัตถุดิบและสินค้าลักษณะ OEM ให้แก่ลูกค้า
ซึ่งจะเห็นได้ว่ามีแนวโน้มในการขยายกำลังการผลิต
จากกลยุทธ์ดังกล่าวเป็นผลให้บริษัทประสบความสำเร็จในการขยายฐานลูกค้าเพิ่มขึ้น โดยในปี 2546
ลูกค้าของบริษัทคือ York และ Fujitsu
ได้ยกเลิกสายการผลิตชิ้นส่วนท่อโลหะบางส่วนหรือทั้งหมดในเครื่องปรับอากาศของตนมาให้บริษัทผลิตแทน
ต่อมาในปี 2550 บริษัทได้เริ่มดำเนินการผลิตครื่องปรับอากาศภายในอาคาร (OEM)
ให้กับบริษัทเครื่องปรับอากาศรายใหญ่ของโลกหลายราย อาทิเช่น WestAir (เครื่องหมายการค้า)
และ Seasons (เครื่องหมายการค้า) โดยลูกค้ามีแนวโน้มที่จะยกสายการผลิต OEM
มาให้บริษัทเนื่องจากการบริหารต้นทุนที่ดีกว่า
ทั้งนี้ทางบริษัทได้ทำการซื้อสินทรัพย์สายการผลิตเครื่องปรับอากาศภายในอาคาร (OEM) ของยอร์ค
ในเดือนกันยายน 2550
ที่ผ่านมาเพื่อเป็นการเตรียมพร้อมสำหรับรองรับกำลังการผลิตที่คาดว่าจะได้รับในอนาคตจากกลุ่มลูกค้าของบริษัท

อย่างไรก็ตาม
หากพิจารณาถึงสภาพการแข่งขันที่รุนแรงที่เกิดขึ้นจากสินค้าจากประเทศจีนและเวียดนามที่มีราคาถูกกว่านั้น
เป็นปัจจัยที่ไม่ก่อให้เกิดผลกระทบต่อบริษัทมากนัก
เนื่องจากสินค้าจากประเทศไทยและของกลุ่มบริษัทเป็นสินค้าที่มีคุณภาพและมีมาตรฐานมากกว่าสินค้าจากประเทศเพื่อนบ้าน
และหากเมื่อเปรียบเทียบกับผู้ผลิตอื่น ๆในภูมิภาคอาเซียน อาทิ ประเทศจีนและเวียดนาม
ทั้งสองประเทศที่กล่าวถึงยังไม่มีความพร้อมทางด้านการผลิตอย่างประเทศไทยเนื่องจากประเทศไทยเป็นแหล่งวัตถุดิบและเป็นศูนย์กลางการผลิตชิ้นส่วนทุกชนิดที่สามารถรองรับการเติบโตของอุตสาหกรรมได้
โดยประเทศเวียดนามนั้นถึงแม้รัฐบาลจะให้การสนับสนุนในการลงทุนจากต่างชาติ แต่สาธารณูปโภค
การคมนาคม การสื่อสาร และทักษะแรงงานของชาวเวียดนามยังไม่เท่ากับของประเทศไทย
ดังนั้นการที่ลูกค้าจะย้ายฐานการผลิตไปยังเวียดนามในอนาคตอันใกล้จึงมีความเป็นไปได้ค่อนข้างน้อย
ส่วนประเทศจีนนั้นถึงแม้ว่าจีนจะสามารถผลิตต้นทุนได้ต่ำกว่าประเทศไทย
แต่เนื่องด้วยการลงทุนของบริษัทต่างชาติในประเทศจีนนั้นมีข้อจำกัดหลายอย่างซึ่งอาจส่งผลให้ลูกค้ามีการบริหารที่ไม่คล่องตัวและไม่ก่อให้เกิดประสิทธิภาพสูงสุดในการผลิต
นอกจากนี้การล่วงละเมิดลิขสิทธ์ในประเทศจีนยังคงเป็นปัญหาสำคัญที่รัฐบาลจีนยังไม่สามารถแก้ไขได้
ดังนั้นการที่ลูกค้าโดยเฉพาะผู้ผลิตเครื่องปรับอากาศภายในอาคารจากประเทศญี่ปุ่นจะย้ายฐานการผลิตไปจีนเนื่องด้วยต้นทุนที่ต่ำกว่านั้นจึงเป็นไปได้ค่อนข้างน้อยเนื่องจากผลเสียนั้นมากกว่าผลดีที่จะได้รับเป็นผลให้
ผู้ผลิตจากประเทศไทยถือว่ามีศักยภาพในการผลิตที่สูงกว่า
โดยในปัจจุบันในประเทศไทยมีผู้ผลิตชิ้นส่วนเครื่องปรับอากาศภายในอาคาร (Tier 1) ประมาณ 3
รายที่สามารถผลิตชิ้นส่วนแบบเป็นชุดเพื่อส่งให้แก่ผู้ผลิตเครื่องปรับอากาศภายในอาคาร
โดยคู่แข่งอีกสองรายเป็นผู้ผลิตชิ้นส่วนท่อโลหะสัญชาติญี่ปุ่นที่ย้ายฐานการผลิตมาพร้อมผู้ผลิตเครื่องปรับอากาศต่างๆ
ทั้งนี้ บริษัทมีความได้เปรียบคู่แข่งเหล่านี้ โดยเฉพาะทางด้านทรัพยากรบุคคลในสายการผลิต
เนื่องจากบริษัทให้ความสำคัญต่อการพัฒนาบุคคลกรอย่างมาก
การให้ผลตอบแทนที่เหมาะสมต่อความสามารถ
การให้พนักงานทุกระดับมีส่วนร่วมในการบริหารแผนงานในหน่วยธุรกิจย่อยๆ ของตน
และการมีวัฒนธรรมองค์ของที่ดี เป็นผลให้บริษัทมีความสามารถในการผลิตที่มีประสิทธิภาพที่สูง
และที่มีต้นทุนการผลิตที่ต่ำ นอกจากนี้ กลุ่มบริษัทยังเน้นการให้บริการลูกค้าที่ดีแก่ลูกค้าเสมอมา

บทสรุปอุตสาหกรรมเครื่องใช้ไฟฟ้า

อุตสาหกรรมเครื่องใช้ไฟฟ้าและอุตสาหกรรมที่เกี่ยวเนื่องอย่างเช่น
ชิ้นส่วนเครื่องใช้ไฟฟ้ายังคงมีการเติบโตอย่างต่อเนื่อง
โดยเฉพาะเครื่องใช้ไฟฟ้าประเภททำความเย็นอย่างเช่น เครื่องปรับอากาศและตู้เย็น
และเครื่องใช้ไฟฟ้าที่มีการเปลี่ยนแปลงทางเทคโนโลยีอย่างรวดเร็วอย่างเช่น กล้อง Digital
และโทรทัศน์สี อย่างไรก็ตามอุตสาหกรรมเครื่องใช้ไฟฟ้ามีการชะลอตัวในช่วงปี 2549 เนื่องจาก
มาตรการ NTB ของสหภาพยุโรป ซึ่ง มีการปรับอัตราภาษีที่สูงขึ้น
และข้อบังคับที่ทำให้การส่งออกไม่มีความคล่องตัว
ซึ่งส่งผลให้การผลิตและมูลค่าการส่งออกเครื่องใช้ไฟฟ้าปรับตัวลดลง ในปัจจุบัน
เนื่องจากมีการผ่อนผันมาตรการ NTB ในหลายประเทศของสหภาพยุโรป
ส่งผลให้อุตสาหกรรมเครื่องใช้ไฟฟ้าโดยเฉพาะการส่งออกไปที่ สหภาพยุโรปมีการเติบโตเพิ่มขึ้น

สภาวะการแข่งขันในอุตสาหกรรมเครื่องใช้ไฟฟ้ายังคงมีอย่างรุนแรง เนื่องจาก
ผลผลิตจากผู้ประกอบการโดยส่วนใหญ่ไม่มีความแตกต่างกันมากนัก ดังนั้น
ผู้ประกอบการจึงจำเป็นต้องใช้กลยุทธ์ทางการตลาดไม่ว่า
จะเป็นการทำโปรโมชั่นให้ของสิทธิพิเศษหรือของสมนาคุณเพื่อจะแย่งส่วนแบ่งทางตลาด
หรือการออกแบบผลิตภัณฑ์ที่แตกต่างเพื่อดึงดูดความสนใจของลูกค้า

อย่างไรก็ตาม
สภาวะการแข่งขันในอุตสาหกรรมเครื่องใช้ไฟฟ้าในปัจจุบันและในอนาคตมีแนวโน้มที่จะสูงขึ้น
เนื่องจาก
มีการนำเข้าสินค้าที่ผลิตในประเทศจีนซึ่งมีต้นทุนที่ต่ำกว่ามาแข่งขันกับสินค้าที่ผลิตในประเทศไทย
แม้ว่า
สินค้าจากประเทศจีนมีต้นทุนที่ต่ำกว่าแต่คุณภาพสินค้าของประเทศจีนยังด้อยกว่าสินค้าของประเทศไทย
ดังนั้น
รัฐบาลจึงได้ออกมาตรการมาช่วยเหลือผู้ผลิตเครื่องใช้ไฟฟ้าและชิ้นส่วนเครื่องใช้ไฟฟ้าในประเทศไทย
และเพื่อป้องกันสินค้าด้อยคุณภาพเข้ามาจำหน่ายในประเทศไทย อาทิเช่น
มาตรฐานบังคับเครื่องใช้ไฟฟ้าประเภท เครื่องซักผ้าและไมโครเวฟ
ซึ่งเน้นความปลอดภัยในการใช้งานและประสิทธิภาพตามข้อมูลที่ให้กับผู้บริโภค ในขณะเดียวกัน
สหภาพยุโรปเริ่มใช้ระเบียบ REACH ในปี 2550
และสหรัฐอเมริกามีแนวโน้มที่จะเริ่มใช้ระเบียบดังกล่าวสำหรับเครื่องใช้ไฟฟ้าในอนาคต
กลุ่มบริษัทจะได้เปรียบคู่แข่งโดยเฉพาะจากประเทศจีน
เนื่องด้วยกลุ่มบริษัทได้มีการพัฒนาและผลิตสินค้าที่ได้มาตรฐานมากกว่า

ปัจจัยความเสี่ยง

ปัจจัยความเสี่ยงในการประกอบธุรกิจของบริษัท
ที่อาจมีผลกระทบต่อผลตอบแทนจากการลงทุนของผู้ลงทุนอย่างมีนัยสำคัญสามารถสรุปได้ ดังนี้

1.  ความเสี่ยงจากความผันผวนของราคาวัตถุดิบ

  วัตถุดิบที่สำคัญในการผลิตของบริษัทและบริษัทย่อย คือ ทองแดง อลูมิเนียม ทองเหลือง
  และเหล็กแผ่น โดยเฉพาะทองแดงซึ่งเป็นวัตถุดิบหลักในการผลิตของบริษัทและบริษัทย่อย
  โดยมีมูลค่าการสั่งซื้อทองแดงคิดเป็นสัดส่วนร้อยละ 78 และร้อยละ 81
  ของมูลค่าการสั่งซื้อวัตถุดิบในการผลิตทั้งหมดของบริษัทและบริษัทย่อยในปี 2549 และในปี 2550
  ตามลำดับ และเป็นสินค้าประเภท Commodity ที่ประเทศไทยต้องนำเข้าจากต่างประเทศ
  ซึ่งมีการเปลี่ยนแปลงของราคาซื้อขายตามราคาตลาดโลก ในช่วงระยะ 2 - 3 ปีที่ผ่านมา
  ราคาทองแดงมีการปรับตัวสูงขึ้นอย่างต่อเนื่อง โดยราคาทองแดงเฉลี่ยในปี 2547 เท่ากับ
  3,000.00 เหรียญสหรัฐต่อตัน ราคาเฉลี่ยในปี 2548 เท่ากับ 3,678.89 เหรียญสหรัฐต่อ
  ราคาเฉลี่ยในปี 2549 เท่ากับ 6,900 เหรียญสหรัฐต่อตัน และราคาเฉลี่ยของทองแดงในปี
  2550 เท่ากับ 7,200 เหรียญสหรัฐต่อตัน ทั้งนี้ การขยายตัวทางเศรษฐกิจทั่วโลก
  ทำให้ปริมาณความต้องการทองแดงในตลาดโลกเพิ่มสูงขึ้น ซึ่งมีความเป็นไปได้ที่ราคาทองแดง
  อาจมีความผันผวนในอนาคต
  ซึ่งการผันผวนของราคาทองแดงอาจส่งผลให้ต้นทุนในการผลิตของบริษัทและบริษัทย่อยเพิ่มสูงขึ้นด้วย

  อย่างไรก็ดี ทีมผู้บริหารของบริษัทและบริษัทย่อย
  ซึ่งมีประสบการณ์ในวงการผลิตชิ้นส่วนเครื่องปรับอากาศมานานกว่า 20 ปี
  ได้วิเคราะห์สถานการณ์และติดตามภาวะตลาดของวัตถุดิบในตลาดโลกและตลาดในประเทศอย่างสม่ำเสมอ
  เพื่อวางแผนในการสั่งซื้อวัตถุดิบประมาณ 1 - 1.5 เดือนล่วงหน้า
  เพื่อนำราคาดังกล่าวไปใช้กำหนดราคาขายสินค้าร่วมกับลูกค้า
  ซึ่งบริษัทจะชี้แจงให้ลูกค้าทราบและเข้าใจถึงสถานการณ์ของวัตถุดิบ
  รวมถึงความจำเป็นในการปรับราคา โดยตั้งแต่ปี 2549
  บริษัทและบริษัทย่อยได้ปรับราคาขายให้เพิ่มขึ้นตามการปรับตัวสูงขึ้นของราคาวัตถุดิบในทุกไตรมาส
  โดยบริษัทสามารถตกลงราคาวัตถุดิบล่วงหน้ากับคู่ค้าและตกลงราคาขายกับลูกค้าเพื่อลดความเสี่ยงจากการผันผวนของราคาวัตถุดิบ
  ทำให้บริษัทและบริษัทย่อยสามารถลดความเสี่ยงจากความผันผวนของราคาวัตถุดิบในการผลิตได้

2.  ความเสี่ยงจากการพึ่งพาการสั่งซื้อทองแดงจากคู่ค้าน้อยราย

  เนื่องจาก ทองแดงเป็นวัตถุดิบหลักในการผลิตชิ้นส่วนเครื่องปรับอากาศในอาคาร
  ซึ่งเป็นผลิตภัณฑ์หลักของบริษัทและบริษัทย่อย และมีมูลค่าการสั่งซื้อทองแดงคิดเป็นสัดส่วนร้อยละ
  78 และร้อยละ 81 ของมูลค่าการสั่งซื้อวัตถุดิบในการผลิตทั้งหมดของบริษัทและบริษัทย่อยในปี
  2549 และในปี 2550 ตามลำดับ ในปัจจุบัน บริษัทและบริษัทย่อยได้สั่งซื้อทองแดงจากบริษัท
  ฟูรูกาวา เม็ททัล (ไทยแลนด์) จำกัด (มหาชน) (“ฟูรูกาวา”)
  ซึ่งเป็นผู้ผลิตทองแดงรายใหญ่ที่สุดรายหนึ่งของประเทศในสัดส่วนเฉลี่ยประมาณร้อยละ 30 ในปี
  2549 และร้อยละ 50 ในปี 2550 ของมูลค่าการสั่งซื้อทองแดงทั้งหมดของบริษัทและบริษัทย่อย
  ดังนั้น
  อาจมีความเสี่ยงหากคู่ค้ารายนี้ยกเลิกการจำหน่ายหรือไม่สามารถจัดหาทองแดงให้แก่บริษัทและบริษัทย่อยได้ทันตามกำหนดเวลา
  ซึ่งจะส่งผลกระทบต่อสายการผลิตของบริษัทและบริษัทย่อยที่มีทองแดงเป็นวัตถุดิบในการผลิต
  และอาจส่งผลกระทบต่อต้นทุนการผลิตของบริษัทและบริษัทย่อย

  อย่างไรก็ดี บริษัทและบริษัทย่อยมีความสัมพันธ์กับบริษัทคู่ค้ามานานกว่า 10
  ปีและตั้งแต่อดีตจนถึงปัจจุบัน กลุ่มบริษัทและบริษัทคู่ค้าไม่เคยมีปัญหาใด ๆ
  ที่ส่งผลกระทบต่อการส่งมอบสินค้า ดังนั้น
  บริษัทจึงมีความเสี่ยงค่อนข้างน้อยที่บริษัทคู่ค้าจะไม่ส่งมอบสินค้าตามกำหนดหรือผิดสัญญาทางการค้า
  นอกจากนี้ การที่บริษัทและบริษัทสั่งซื้อจากผู้ผลิตน้อยราย ส่งผลให้
  บริษัทและบริษัทย่อยมีอำนาจในการต่อรองในเรื่องราคา สามารถควบคุมคุณภาพของสินค้า
  และได้รับส่งมอบสินค้าตรงตามกำหนดมาโดยตลอด อย่างไรก็ตาม
  บริษัทและบริษัทย่อยมีนโยบายการสั่งซื้อทองแดงล่วงหน้าประมาณ 1 - 1.5 เดือน ดังนั้น
  หากคู่ค้ารายนี้ไม่สามารถจัดหาทองแดงให้แก่บริษัทและบริษัทย่อยได้ระยะเวลาที่กำหนด
  บริษัทและบริษัทย่อยก็ยังมีเวลาที่จะสั่งซื้อจากผู้ผลิตรายอื่น ทั้งนี้
  บริษัทและบริษัทย่อยอาจได้รับผลกระทบเนื่องจากบริษัทอาจไม่สามารถหาผู้ผลิตรายใหม่มาทดแทนได้ทันเวลา
  หรืออาจได้สินค้าในราคาที่สูงขึ้นเนื่องจากอำนาจการต่อรองลดลง

3.  ความเสี่ยงเกี่ยวกับการขยายสายการผลิตการรับจ้างผลิตเครื่องปรับอากาศภายในอาคาร
    (OEM) และ ความเสี่ยงในการดำเนินงานรับจ้างผลิตเครื่องปรับอากาศภายในอาคาร (OEM)

  จากการที่
  กลุ่มบริษัทมีความประสงค์ที่จะก้าวไปสู่การเป็นผู้นำในการผลิตชิ้นส่วนเครื่องปรับอากาศและรับจ้างผลิตเครื่องปรับอากาศภายในอาคาร
  (OEM)
  กลุ่มบริษัทจึงได้ลงทุนเพิ่มเติมในการขยายสายการรับจ้างการผลิตเครื่องปรับอากาศเพื่อรองรับการเติบโตของอุตสาหกรรมเครื่องปรับอากาศภายในอาคาร
  โดยหากบริษัทไม่สามารถหาลูกค้าได้ตามที่ได้ประมาณการไว้
  อาจส่งผลให้การลงทุนในการขยายสายการผลิตครั้งนี้ไม่คุ้มค่าต่อการลงทุน

  อย่างไรก็ดี ณ ปัจจุบัน บริษัทได้รับคำสั่งซื้อจากลูกค้า อาทิเช่น LG และ Fujitsu ประมาณ
  850,000 เครื่อง เป็นที่เรียบร้อยแล้ว คิดเป็นอัตราการใช้กำลังการผลิตร้อยละ 32.5
  และกำลังอยู่ระหว่างการเจรจาเพื่อรับจ้างผลิตเครื่องปรับอากาศภายในอาคาร (OEM)
  กับลูกค้าเจ้าของแบรนด์สัญชาติสหรัฐอเมริกา เช่น NORDYNE, ESPITECH, POMPANETTE
  ยุโรป เช่น TONONFORTY, GALLETTI และตะวันออกกลาง เช่น WESTAIR เพิ่มเติม
  โดยคาดว่า บริษัทจะได้รับคำสั่งซื้อจากลูกค้าดังกล่าวในอนาคตอันใกล้
  จากการได้รับคำสั่งซื้อจากลูกค้าทั้งสามรายดังกล่าว ส่งผลให้
  ความเสี่ยงที่กลุ่มบริษัทไม่สามารถหาลูกค้า OEM ได้จึงลดลง ทั้งนี้
  บริษัทและบริษัทย่อยได้ขยายกำลังการผลิตการรับจ้างผลิตเครื่องปรับอากาศภายในอาคาร (OEM)
  โดยการซื้อโรงงานและเครื่องจักรซึ่งเป็นสายการผลิตเครื่องปรับอากาศภายในอาคาร (OEM)
  เพิ่มเติมจากบริษัท ยอร์ค อินดัสเตรียล (ประเทศไทย) จำกัด (‘ยอร์ค”) ในปี 2550 ที่ผ่านมา
  ทำให้บริษัทมีกำลังการผลิตในการรับจ้างผลิตเครื่องปรับอากาศภายในอาคาร (OEM) เพิ่มขึ้นจาก
  8 แสนเครื่องต่อปี เป็น 2 ล้านเครื่องต่อปี

ความเสี่ยงในการดำเนินงานรับจ้างผลิตเครื่องปรับอากาศภายในอาคาร (OEM)

  ในการเติบโตไปสู่การเป็นผู้รับจ้างผลิตเครื่องปรับอากาศภายในอาคาร (OEM)
  อาจเป็นการขยายกำลังการผลิตอย่างมากในเวลาอันสั้น ดังนั้น
  กลุ่มบริษัทอาจมีความเสี่ยงที่การดำเนินการผลิตอาจไม่เป็นไปอย่างราบรื่น อาทิเช่น
  การขาดแคลนบุคคลากรที่เชี่ยวชาญ ซึ่งอาจส่งผลกระทบต่อการดำเนินการของบริษัท
  ที่อาจไม่สามารถดำเนินการผลิตตามที่บริษัทและบริษัทย่อยได้วางแผนไว้ อย่างไรก็ตาม
  บริษัทและบริษัทย่อยได้วางแผนป้องกันความเสี่ยงดังกล่าว
  โดยมีการวางแผนงานเพื่อรองรับการผลิตและเพิ่มกำลังการผลิตในอนาคต
  โดยการส่งพนักงานประมาณ 150 คนไปอบรมฝึกฝนการผลิตเครื่องปรับอากาศภายในอาคาร
  (OEM) ที่บริษัทลูกค้า และจ้างพนักงานชั่วคราวในบางส่วนของกระบวนการผลิตที่ไม่ซับซ้อน
  รวมทั้งได้เชิญผู้เชี่ยวชาญชาวต่างประเทศซึ่งเคยเป็นผู้บริหารของลูกค้ามาเป็นส่วนหนึ่งของทีมบริหารของกลุ่มบริษัทเพื่อให้การวางแผนการผลิตเป็นไปอย่างมีประสิทธิภาพและก่อให้เกิดประโยชน์สูงสุด
  โดยในช่วงทดลองการผลิตระหว่างเดือนพฤศจิกายนถึงเดือนธันวาคม 2550
  ลูกค้าส่งได้ผู้ตรวจสอบซึ่งเป็นผู้เชี่ยวชาญในการผลิตมาควบคุมดูแลกระบวนการผลิตอย่างใกล้ชิด
  โดยสายการผลิตจะต้องมีการตรวจสอบจนมั่นใจว่า
  สินค้าที่บริษัทผลิตมีคุณภาพทัดเทียมกับสินค้าที่ลูกค้าผลิตเอง

4.  ความเสี่ยงจากการพึ่งพิงลูกค้ารายใหญ่

  บริษัทและบริษัทย่อยมีลูกค้ารายใหญ่ที่มียอดรายได้คิดเป็นสัดส่วนมากกว่าร้อยละ 10
  ของรายได้รวมของบริษัทและบริษัทย่อยจำนวน 1 ราย
  ซึ่งเป็นบริษัทผู้ผลิตและจำหน่ายเครื่องปรับอากาศภายในอาคารต่างชาติรายใหญ่รายหนึ่ง
  โดยลูกค้าได้ยกเลิกสายการผลิตชิ้นส่วนท่อโลหะแบบเป็นชุดสำหรับเครื่องปรับอากาศภายในอาคารและว่าจ้างบริษัทและบริษัทย่อยเป็นผู้ผลิตชิ้นส่วนดังกล่าวให้
  ส่งผลให้ในปี 2549 บริษัทและบริษัทย่อยมีรายได้จากลูกค้ารายใหญ่ดังกล่าวคิดเป็นมูลค่าประมาณ
  350 ล้านบาท หรือคิดเป็นสัดส่วนร้อยละ 17 ของรายได้รวมของบริษัทและบริษัทย่อย และในปี
  2550 คิดเป็นมูลค่าประมาณ 505 ล้านบาท หรือคิดเป็นสัดส่วนร้อยละ 19
  ของรายได้รวมของบริษัทและบริษัทย่อย ดังนั้น
  หากลูกค้ารายใหญ่รายนี้ยกเลิกการว่าจ้างให้บริษัทและบริษัทย่อยเป็นผู้ผลิตชิ้นส่วนดังกล่าว
  หรือลดปริมาณการว่าจ้างลงอย่างมีนัยสำคัญ
  รายได้ของบริษัทและบริษัทย่อยอาจจะลดลงอย่างมีนัยสำคัญ

  อย่างไรก็ดี
  บริษัทและบริษัทย่อยมีความสัมพันธ์อันดีกับลูกค้ารายใหญ่ดังกล่าวมาเป็นระยะเวลามากกว่า 10 ปี
  โดยตลอดระยะเวลาที่ผ่านมาบริษัทได้รับคำสั่งซื้อจากลูกค้ารายใหญ่รายนี้เพิ่มขึ้นอย่างต่อเนื่อง
  และลูกค้าไม่เคยยกเลิกการว่าจ้างผลิตกับบริษัทและบริษัทย่อย เนื่องจาก
  บริษัทและบริษัทย่อยสามารถตอบสนองความต้องการของลูกค้าได้เป็นอย่างดี ทั้งในด้านคุณภาพ
  ราคา การส่งมอบตรงตามกำหนดเวลา
  ตลอดจนการบริการทั้งก่อนและหลังการขายที่มีประสิทธิภาพ
  ทำให้ลูกค้ามีความเชื่อมั่นต่อบริษัทและบริษัทย่อยและได้รับการคัดเลือกจากลูกค้ารายใหญ่ให้อยู่ในกลุ่มผู้ผลิตเกรดเอ
  ซึ่งเป็นบริษัทที่ลูกค้ามีความพึงพอใจและมีแนวโน้มของการทำธุรกิจร่วมกันมากขึ้นในอนาคต ทั้งนี้
  บริษัทได้มีแนวทางป้องกันความเสี่ยงที่อาจเกิดขึ้นจากการสูญเสียลูกค้ารายใหญ่โดยการเสนอแผนพัฒนาผลิตภัณฑ์
  (R&D) และแผนการผลิตร่วมกับลูกค้าตั้งแต่เริ่มต้น
  ซึ่งส่งผลให้บริษัทและลูกค้ามีการขยายงานและเติบโตทางธุรกิจร่วมกันและมีความสัมพันธ์ทางธุรกิจใกล้ชิดกันมากขึ้น
  นอกจากนี้ เพื่อลดความเสี่ยงจากการพึ่งพิงลูกค้าในอุตสาหกรรมเดียว
  บริษัทและบริษัทย่อยมีนโยบายที่จะตอบสนองลูกค้าใน 7 กลุ่มหลัก ได้แก่ (1)
  กลุ่มชิ้นส่วนเครื่องปรับอากาศภายในรถยนต์ (2) กลุ่มชิ้นส่วนเครื่องปรับอากาศภายในอาคาร
  (3) กลุ่มชิ้นส่วนคอมเพรสเซอร์ (4) กลุ่มเครื่องถนอมอาหารแช่แข็ง (5)
  กลุ่มชิ้นส่วนโลหะขึ้นรูป (6) กลุ่มผลิตแม่พิมพ์
  อุปกรณ์เครื่องกลและเครื่องจักรอัตโนมัติสำหรับอุตสาหกรรมการผลิต และ (7)
  กลุ่มรับจ้างผลิตเครื่องปรับอากาศภายในอาคาร (OEM)

5.  ความเสี่ยงที่ลูกค้าจะย้ายฐานการผลิตชิ้นส่วนเครื่องปรับอากาศไปประเทศอื่นหรือลูกค้ากลับมาผลิตเอง

  เนื่องจาก กลุ่มลูกค้าหลักของบริษัทและบริษัทย่อย คือ
  ผู้ผลิตและจำหน่ายเครื่องปรับอากาศในอาคารและเครื่องปรับอากาศในรถยนต์ต่างชาติที่มีฐานการผลิตในประเทศไทย
  ซึ่งได้ยกเลิกสายการผลิตชิ้นส่วนเครื่องปรับอากาศและว่าจ้างให้บริษัทและบริษัทย่อยเป็นผู้ผลิตชิ้นส่วนดังกล่าวแทน
  ดังนั้น
  หากลูกค้ายกเลิกการว่าจ้างกับบริษัทและบริษัทย่อยและย้ายฐานการผลิตเครื่องปรับอากาศไปยังประเทศอื่นที่มีต้นทุนการผลิตที่ถูกกว่าประเทศไทยในอนาคต
  เช่น ประเทศจีน และประเทศเวียดนาม
  อาจส่งผลกระทบให้รายได้ของบริษัทและบริษัทย่อยลดลงได้ อย่างไรก็ดี
  ประเทศไทยยังมีศักยภาพในการเป็นผู้ผลิตเครื่องปรับอากาศเหนือคู่แข่งในภูมิภาคเดียวกัน
  เนื่องจาก ประเทศไทยเป็นศูนย์กลางวัตถุดิบและชิ้นส่วนการผลิตของเครื่องปรับอากาศทั้งหมด
  ซึ่งหากลูกค้าย้ายฐานการผลิตไปที่ประเทศอื่นและต้องอาศัยการขนส่งชิ้นส่วนระหว่างกัน
  อาจส่งผลให้ผลิตภัณฑ์ อาทิเช่น ท่อทองแดง เกิดสนิมได้เนื่องจากสภาวะอากาศที่ชื้น
  หรือหักหงอเนื่องจากการบรรจุผลิตภัณฑ์และการขนส่งที่ไม่ระมัดระวัง ผนวกทั้ง
  ระยะเวลาในการขนส่งที่อาจล่าช้าและต้นทุนที่เพิ่มมากขึ้นจากค่าขนส่งและค่าประกันภัยสินค้า ทั้งนี้
  บริษัทผู้ผลิตเครื่องปรับอากาศสัญชาติญี่ปุ่นไม่ต้องการย้ายฐานการผลิตไปประเทศจีนเนื่องจาก
  ปัญหาเรื่องลิขสิทธิ์และทรัพย์สินทางปัญญาที่รัฐบาลจีนยังไม่สามารถหามาตรการป้องกันได้
  รวมถึงปัญหาความขัดแย้งทางด้านเชื้อชาติของทั้งสองประเทศ ซึ่งส่งผลให้
  การบริหารงานและบุคคลากรของบริษัทผลิตเครื่องปรับอากาศสัญชาติญี่ปุ่นเกิดความไม่คล่องตัว
  นอกจากนี้
  บริษัทผู้ผลิตเครื่องปรับอากาศสัญชาติญี่ปุ่นยังไม่ต้องการย้ายฐานการผลิตไปยังประเทศเวียดนาม
  เนื่องจากประเทศเวียดนามยังไม่มีสาธารณูปโภคที่ครบครันและเทคโนโลยีที่ทันสมัยที่สามารถรองรับอุตสาหกรรมการผลิตต่าง
  ๆ ได้อย่างมีประสิทธิภาพเทียบเท่าประเทศไทย
  ซึ่งปัจจัยนี้เป็นปัจจัยสำคัญในการตัดสินใจลงทุนของผู้ผลิตเครื่องปรับอากาศต่าง ๆ
  ที่จะคงฐานการผลิตอยู่ในประเทศไทยต่อไป

  สำหรับความเสี่ยงที่ลูกค้าของบริษัทและบริษัทย่อยที่ได้ยกเลิกสายการผลิตชิ้นส่วนเครื่องปรับอากาศในรถยนต์และเครื่องปรับอากาศในอาคารไปแล้ว
  จะยกเลิกการว่าจ้างกับบริษัทและบริษัทย่อย และลูกค้าหันกลับมาผลิตชิ้นส่วนดังกล่าวเอง
  ซึ่งอาจส่งผลให้รายได้ของบริษัทและบริษัทย่อยลดลงนั้น ในปัจจุบัน
  บริษัทและบริษัทย่อยมีการบริหารต้นทุนของทุกสายการผลิตที่มีประสิทธิภาพ
  ซึ่งทำให้ต้นทุนการผลิตของบริษัทและบริษัทย่อยต่ำกว่าลูกค้า
  โดยที่มีคุณภาพเท่าเทียมกันกับสินค้าที่ลูกค้าผลิตเอง ทั้งนี้ ในอนาคต
  กลุ่มลูกค้าส่วนใหญ่มีแนวโน้มที่จะหันมาเน้นการดูแลแบรนด์เพียงอย่างเดียว
  และว่าจ้างให้มีผู้ผลิตอื่นผลิตชิ้นส่วนและสินค้าแทนเพื่อลดต้นทุนการผลิตและเพิ่มความคล่องตัวในการปรับกลยุทธ์การดำเนินงาน
  ซึ่งจะทำให้ลูกค้ามีอัตรากำไรที่สูงขึ้น และทำให้แนวโน้มที่ลูกค้าจะหันกลับมาผลิตชิ้นส่วนเองลดลง

ภาพรวมของผลการดำเนินงานและฐานะทางการเงิน

  ผลการดำเนินงาน

  รายได้จากการขาย จำนวน 2,711 ล้านบาท สูงกว่าปีก่อน 676 ล้านบาท คิดเป็น 33% (ปี
  2549: 2,035 ล้านบาท) เป็นผลมาจาก

1.  รายได้จากการขายชิ้นส่วนเครื่องปรับอากาศภายในอาคารจำนวน 1,713 ล้านบาท ( ปี
    2549 : จำนวน 1,229 ล้านบาท) เพิ่มขึ้น 484 ล้านบาท คิดเป็น 39%
    ส่วนใหญ่มาจากการที่บริษัทสามารถเพิ่มยอดขายในกลุ่มลูกค้าเดิมได้มากขึ้น
    รวมถึงการมีรายได้จากการรับจ้างประกอบเครื่องปรับอากาศ

2.  รายได้จากการขายชิ้นส่วนเครื่องปรับอากาศภายในยานพาหนะจำนวน 429 ล้านบาท (ปี
    2549: 365 ล้านบาท) เพิ่มขึ้น 63 ล้านบาท คิดเป็นร้อยละ 18
    มาจากการที่บริษัทได้พัฒนาคุณภาพการผลิตสินค้า Aluminium Pipe Hose Assembly และ
    Water Pipe Assembly ต่อเนื่องมาตลอดสามปี
    โดยผลิตและจำหน่ายให้กับลูกค้ารายสำคัญของบริษัทมากขึ้น

3.  รายได้จากการขึ้นรูปโลหะแผ่นจำนวน 266 ล้านบาท (ปี 2549 : 238 ล้านบาท) เพิ่มขึ้น
    28 ล้านบาท คิดเป็น 12% เติบโตจากการขายให้ลูกค้าเดิมมากขึ้น

4.  รายได้จากการขายชิ้นส่วนคอมเพรสเซอร์จำนวน 247 ล้านบาท (ปี 2549 : 182 ล้านบาท)
    เพิ่มขึ้น 65 ล้านบาท คิดเป็น 36% เนื่องจากลูกค้าเดิมมียอดการผลิตและสั่งซื้อที่เพิ่มขึ้น

5.  รายได้จากการผลิตเครื่องแช่แข็งถนอมอาหารและธุรกิจผลิตและซ่อมแม่พิมพ์จำนวน 57
    ล้านบาท (ปี 2549 : รายได้จากการผลิตเครื่องแช่แข็งถนอมอาหาร 21 ล้านบาท,
    รายได้จากธุรกิจผลิตและซ่อมแม่พิมพ์ปี 2549: ไม่มี) เพิ่มขึ้น 36 ล้านบาท คิดเป็นร้อยละ
    171

  ค่าใช้จ่าย ต้นทุนขายจำนวน 2,240 ล้านบาท คิดเป็น 83% ของรายได้จากการขาย ( ปี 2549
  : 1,652 ล้านบาท คิดเป็น 81%) สัดส่วนต้นทุนขายต่อรายได้เพิ่มขึ้น 2%
  เนื่องจากค่าเสื่อมราคาที่เพิ่มขึ้นจากการลงทุนซื้อเครื่องจักร โรงงาน
  และอุปกรณ์เพื่อการขยายธุรกิจโลหะแผ่นขึ้นรูปและรองรับธุรกิจรับจ้างประกอบเครื่องปรับอากาศ
  (OEM) ค่าใช้จ่ายในการขายและบริหารจำนวน 212 ล้านบาท คิดเป็น 8%
  ของรายได้จากการขาย (ปี 2549 : 175 ล้านบาท คิดเป็น 9%)
  ค่าใช้จ่ายในการขายและบริหารเพิ่มขึ้น 37
  ล้านบาทจากจำนวนพนักงานที่เพิ่มขึ้นสำหรับธุรกิจรับจ้างประกอบเครื่องปรับอากาศ
  รวมทั้งสร้างแรงจูงใจด้วยการจ่ายผลตอบแทนให้กับพนักงานเพิ่มขึ้นตามผลการดำเนินงาน
  แต่เมื่อคิดเป็นสัดส่วนค่าใช้จ่ายในการขายและบริหารต่อรายได้จะลดลง 1%
  เนื่องจากการเติบโตของรายได้สูงกว่าการเพิ่มขึ้นของค่าใช้จ่ายในการขายและบริหาร

  กำไรสุทธิ จำนวน 206 ล้านบาท คิดเป็น 8% ของรายได้จากการขาย (ปี 2549 : 163
  ล้านบาท คิดเป็น 8%) กำไรสุทธิมีมูลค่าเพิ่มขึ้นจากปี 2549 26% โดยคิดเป็นกำไรต่อหุ้นเท่ากับ
  0.99 บาทต่อหุ้น (ปี 2549 : 0.81 บาทต่อหุ้น) โดยมีการจ่ายเงินปันผล 0.55
  บาทต่อหุ้นสำหรับปี 2550 (ปี 2549 : 0.45 บาทต่อหุ้น)

  ฐานะทางการเงิน

  ณ วันที่ 31 ธันวาคม 2550 บริษัทและบริษัทย่อยมีสินทรัพย์รวมจำนวน 2,990 ล้านบาท
  เป็นสัดส่วนสินทรัพย์หมุนเวียนและสินทรัพย์ไม่หมุนเวียนต่อสินทรัพย์รวมเท่ากับ 68% และ 32%
  หนี้สินรวมจำนวน 1,145 ล้านบาท และส่วนของผู้ถือหุ้นรวมจำนวน 1,844 ล้านบาท
  คิดเป็นสัดส่วน 38% และ 62%

-   สินทรัพย์รวมเพิ่มขึ้นจำนวน 1,502 ล้านบาท (ปี 2549 : 1,487 ล้านบาท)
    โดยเป็นการเพิ่มขึ้นของ

  - เงินสดและรายการเทียบเท่าเงินสด 988 ล้านบาท จากการรับเงินสุทธิจากการเพิ่มทุนจำนวน
  1,091 ล้านบาทในช่วงสิ้นปี

  - การเพิ่มขึ้นของที่ดิน อาคารและอุปกรณ์ รวม 255 ล้านบาท จากการที่ SPEC
  ได้ก่อสร้างโรงงานประกอบเครื่องปรับอากาศมูลค่า 50 ล้านบาท (ลูกค้าหลัก คือ แอลจี)
  ซื้อเครื่องจักรอุปกรณ์สำหรับสายการผลิตการประกอบเครื่องปรับอากาศภายในอาคาร 37
  ล้านบาท และเครื่องจัรกสำหรับสายการผลิตขึ้นรูปโลหะแผ่น 12 ล้านบาท ติดตั้งอุปกรณ์ต่าง ๆ
  สำหรับการพัฒนาสินค้าเพื่อลูกค้าจำนวน 11 ล้านบาท และ SNC Former
  ซื้อเครื่องจักรและโรงงานในนิคมอุตสาหกรรมแหลมฉบังสำหรับการผลิตเครื่องปรับอากาศภายในอาคาร
  180 ล้านบาท (ลูกค้าหลัก คือ ฟูจิตสึ)

  - การเพิ่มขึ้นของสินค้าคงเหลือจำนวน 114 ล้านบาท เนื่องจากปลายปี 2550 บจก เอส เอ็น
  ซี ไพยองซาน อีโวลูชั่น
  ซึ่งเป็นบริษัทย่อยได้มีการสั่งซื้อสินค้ามาผลิตในเดือนพฤศจิกายนเพื่อส่งขายในต้นปี 2551
  อีกส่วนหนึ่งเป็นมูลค่าที่เพิ่มขึ้นของราคาวัตถุดิบหลักคือทองแดงปรับราคาสูงขึ้นประมาณร้อยละ 5
  จากปีก่อน

  - การเพิ่มขึ้นของลูกหนี้การค้าจำนวน 90 ล้านบาท เนื่องจากรายได้จากการขายช่วงปลายปี
  2550 มีจำนวนมากกว่ารายได้จากการขายช่วงเดียวกันของปีก่อน

-   หนี้สินรวมเพิ่มขึ้นจำนวน 216 ล้านบาท (ปี 2549 : 929 ล้านบาท)
    ประกอบด้วยการเพิ่มขึ้นของเจ้าหนี้การค้าและตั๋วเงินจ่ายจำนวน 99 ล้านบาท
    ซึ่งผันแปรตามยอดสั่งซื้อวัตถุดิบเพื่อนำมาผลิตและประกอบเครื่องปรับอากาศในช่วงปลายปี
    2550 การเพิ่มขึ้นของเงินกู้ยืมจากสถาบันการเงินรวมจำนวน 186 ล้านบาท
    สำหรับการจ่ายเงินชำระค่าเครื่องจักรและอุปกรณ์ในระหว่างปี
    ซึ่งเกิดขึ้นก่อนการรับเงินเพิ่มทุน

-   ส่วนของผู้ถือหุ้นเพิ่มขึ้นจำนวน 1,287 ล้านบาท (ปี 2549 จำนวน 557
    ล้านบาท)จากการเพิ่มทุนหุ้นสามัญจำนวน 100 ล้านหุ้น มูลค่าหุ้นละ 12.30 บาท
    จึงทำให้เกิดส่วนเกินมูลค่าหุ้นจำนวน 1,091 ล้านบาท และจากผลการดำเนินงานปี 2550
    เท่ากับ 206 ล้านบาท